Raadslid, 3 ander vas oor Limpopo-betogingsBeskadigde skoolgeboue in Vuwani, Limpopo (Mei 2016) (Foto: ANA) Kol. Ronel Otto, woordvoerder van die polisie, het gesê altesaam 21 mense is tot op hede in hegtenis geneem op aanklagte van openbare geweld en opsetlike saakbeskadiging. “Die raadslid van die Makhado-distriksmunisipaliteit is Saterdagmiddag laat in hegtenis geneem toe hy ŉ spesiale gebedsessie in Mashau bygewoon het,” het Otto gesê. “Die gebedsessie is gereël om te bid vir ŉ einde aan die geweld in die gebied.” Volgens Otto sal die vier mense wat oor die naweek in hegtenis geneem is Maandag in die Malamulele-landdroshof verskyn. Die ander 17 verdagtes sal Maandag en Dinsdag vir die tweede keer in howe in Malamulele en Thohoyandou verskyn om vir borgtog aansoek te doen. Maroela Media het vroeër berig Angie Motshekga, minister van basiese onderwys, het gesê dit sal die regering honderde miljoene rande kos om die skole te herbou wat tydens die betogings in die Vuwani-gebied aan die brand gesteek is. Intussen probeer die regering inderhaas planne maak vir die duisende leerlinge wie se skoolloopbaan onbepaald onderbreek is nadat betogers hulle skole heeltemal afgebrand of beskadig het en die skole moes sluit weens die geweld in die gebied.